Puzzone de nie

Oh caros puzzoneddos chi enides
sutta su nie a sa finestra mia,
cun grazia tantu bella e cortesia
paret chi sas frighinas mi pedides,

Cun sas cales cuntentos bos nutrides
in cust’ora ’e manna tribulia.
Gai deo cun paga poesia
vivo cuntentu comente vivides.

Sonat s’aera in dogni die mala
de armonias serenas d’amore
a chie bene l’ischit iscultare.

Pro cussu in poveresa viv’in gala
sutta su nie e sutta s’astraore
cun custu donu meu ’e cantare.